Йосип Стритар
Прилеп

Превод от неизвестен език: Иван Коларов, —

chitanka.info

По пладне прилеп на земята падна

и невестулка сграбчи го. Той каза:

— Ох, имай милост, не си кръвожадна!

— Не може, стария закон ще спазя:

обичам птици!… — Ала ти грешиш!

Нищожна мишка съм, не птица, виж!

— Е, мишке, щом е тъй, бъди ми здрава! —

смили се тя и пусна го. Тогава

се спусна върху него чапла хищна:

Уплашен, писна в поза неподвижна: —

Ох, чапло, имай милост в този час!

— Защо? Със мишките се храня аз!

— Не мишка, аз съм птица като тебе,

но слаба, ден и нощ смъртта ме дебне,

затуй видът ми и на мишка мяза.

— От мен да мине! — чаплата му каза…

Днес мишка, утре птица — с хитрост ти

най-лесно се измъкваш от беди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.